钦定古今图书集成/明伦汇编/交谊典/第003卷 > 图书编 > 《跋东坡书归去来辞》真德秀
## 钦定古今图书集成/明伦汇编/交谊典/第003卷 > 图书编 > 《跋东坡书归去来辞》真德秀

东坡谪岭南，故旧少通问者，在蜀惟巢元修，在吴则
僧契顺，皆徒步万里，访之于荒陬绝徼之外。元修以
是登名青史，号称卓行，契顺亦托此以传，真可敬哉！
契顺之言曰：“惟无所求，故来惠州。”盖有求则有欲，有
欲则失其本心，是非颠倒，有不自知者。世之小人疾
视君子，至欲挤之死者，岂其本心？以坐有欲故尔。赵
公珍藏此帖，间出以示人，所补多矣。己卯岁除前十
日，书于南昌郡斋。近岁有尝登大儒先生之门者，既
而党论起，其人畏祸匿迹过门不敢见，则以书谢曰：
“非不愿见也，惧为先生累耳。”先生答曰：“予比得一疾，
奇甚，相见则能染人，不来甚善。”闻者代为汗下。吁！之
人也，盖以通经学古自名，而行义顾出一浮屠下。昌
黎“墨名儒行”之说，谁不信然？因戏书于后，以发千古
一笑。